Karl Bodmer

Johann Karl Bodmer (født 11. februar 1809 i Zürich, død 30. oktober 1893 i Paris) var en sveitsisk-fransk grafiker, etser, litograf, zinkograf, tegner, maler, illustratør og jeger. Han er i dag fremfor alt kjent som prærieindianernes maler.


== Prærieindianernes maler ==
Karl Bodmer reiste i 1832-1834 i følget til prins Maximilian zu Wied-Neuwied på hans forskningsreise til de nordamerikanske Great Plains. Der tegnet han og malte prærieindianere og prærielandskapet. Disse bildene ble senere publisert som håndkolorerte akvatinter i Maximilian zu Wied-Neuwieds arbeid Reise in das innere Nord-America in den Jahren 1832 bis 1834. Idag tilhører Bodmers bilder og Wied-Neuwieds reiseskildring en av de viktigste historiske og etnografiske kilder til den nå forsvunne prærieindianske kultur rundt Missourifloden.


=== Ekspedisjonen ===
Den viktigste fasen av denne forskningsreisen ble innledet i april 1833 da prinsen av Wied og Bodmer bega seg opp Missouri, først med hjuldamperen Yellow Stone og så i flodbåt. Da de stanset ved handelsstasjoner og leirer, malte Bodmer akvareller av indianere fra flere prærieindianske grupper, først og fremst lederskikkelser og andre menn, men iblant også kvinner og barn. Han malte dessuten samfunnsscener, seremonier og landskap. I august nådde ekspedisjonen Fort McKenzie, men truende krig med svartfotindianerne fikk dem til å snu. Vinteren 1833-34 ble tilbragt ved Fort Clark sammen med George Catlin. Man opprettet nære og vennskapelige forbindelser med mandaner og hidatsa. Artistisk og vitenskapelig var denne vinteren ekspedisjonens høydepunkt.


=== Illustrasjonene ===
Etter å ha kommet tilbake til Europa, arbeidet Bodmer i et tiår med å forberede illustrasjonene til prinsen av Wieds reisefortelling, Reise in das innere Nord-America in den Jahren 1832 bis 1834 i tre bind. Det var 81 akvatinter basert på hans amerikanske akvareller. Selv om det ble oversatt til flere språk, var arbeidet ingen kommersiell fremgang, og Bodmer begynte å betrakte sin deltagelse i den wiedske ekspedisjonen som et ugjenkallelig tap for hans karriere.


=== Samlingene ===
386 av Bodmers tegninger og akvareller fra Nordamerika befinner seg sammen med trykkplatene og det skriftlige materialet som Wied-Neuwied frembragte under ekspedisjonen i Joslyn Art Museum i Omaha (Nebraska). En annen viktig samling er Newberry Library Bodmer Collection i Chicago.


== I Tyskland og Frankrike ==

I Tyskland ble Karl Bodmer kjent for sine akvareller, tegninger og akvatinter med motiv fra Rhinens, Mosels og Lahns byer og bygder. I Frankrike satte man pris på hans oljemalerier med skogs- og dyremotiv samt hans kopperstikk, tegninger og bokillustrasjoner, alt utført i Barbizonskolens ånd. Han ble fransk statsborger i 1843. Han tilbragte sine siste år i fattigdom og døde ubemerket i 1893.


== Galleri ==

		
		
		

		
		


== Referanser ==


== Litteratur ==
Reuben Gold Thwaites: Early Western Travels, 1748–1846 (vol. 22–25), Arthur H. Clark Compagny, Cleveland-Ohio 1906.
Reuben Gold Thwaites: Early Western Travels, 1748–1846. AMS Press, New York 1966.
Philip Gilbert Hamerton: The Portfolio, Vol. 1-2. Med illustrasjoner av Karl Bodmer. London 1870.
Philip Gilbert Hamerton: Chapters on Animals.. Med 20 illustrasjoner av J. Veygrassat og Karl Bodmer. Boston, Roberts Brothers, 1977.
David C. Hunt, William J. Orr, W. H. Goetzmann (redaktører): Karl Bodmer’s America. Joslyn Art Museum, Omaha (Nebraska) 1984.
John C. Ewers: Views of vanishing frontier. Joslyn Art Museum, Omaha (Nebraska) 1984 + 1985
Marsha V. Gallagher: Karl Bodmer’s eastern views. Joslyn Art Museum, Omaha (Nebraska) 1996
William J. Orr: "Bodmer, Karl (1809-1893)", Encyclopedia of the Great Plains (University of Nebraska Press, 2004): 111-112.
Brandon K. Ruud (redaktør): Karl Bodmer’s North American Prints. Joslyn Art Museum, Omaha (Nebraska) 2004.
W. Raymond Wood, Joseph C. Porter, David C. Hunt: Karl Bodmer’s studio art: The Newberry Library Bodmer Collection. University of Illinois Press. Urbana and Chicago 2002.
Maximilian zu Wied-Neuwied: Verzeichnis der Reptilien welche auf einer Reise im nördlichen America beobachtet wurden. Salt Lake City ca. 2006.
Maximilian zu Wied-Neuwied: Reise in das innere Nord-America in den Jahren 1832 bis 1834, 2 vol., Koblenz, 1840-41.
Maximilian zu Wied-Neuwied: Maximilian Prince of Wied’s Travels in the Interior of North America, during the years 1832–1834. Ackermann & Comp., London 1843–1844.
Nordamerika Native Museum Zürich: Karl Bodmer. A Swiss Artist in America 1809-1893. Ein Schweizer Künstler in Amerika. University of Chicago Press and Scheidegger & Spiess, Zürich 2009.